Анэхэм я щIыхькIэ
КъБР-м и Правительствэм дыгъуасэ щагъэлъэпIащ бын куэд зиIэ бзылъхугъэхэр. Республикэм и Iэтащхьэ КIуэкIуэ Юрий апхуэдэхэм «Анэм и щIыхь» медалыр яритащ.
Сабий 11 зыпI Къуэдз Иайе и бынхэм къабгъэдэкIыу КъБР-м и Iэтащхьэ КIуэкIуэ Юрий мы сурэтыр тыгъэ къыхуищIащ Мы гъэм а саугъэтыр хуагъэфэщащ цIыхубз 25-м. Абыхэм яхэтщ сабий 11 зыпI, Бахъсэн районым хыхьэ Къулъкъужын Ищхъэрэ къуажэм дэс Къуэдз Майе. Абы иратащ «Газель» микроавтобус.
ЯгъэлъэпIахэм ящыщ Антоновэ Верэрэ Сыжажэ Мадинэрэ быний дэтхэнэми яIэщ. Курп Ипщэ (Тэрч район) къуажэм щыпсэу Урым Iэсият и унагъуэм ныбжьыщIи 7 къыщохъу. Медалыр зыхуагъэфэща цIыхубзиблым бын хырых япI, 15-м — сабий тхурытху.
Фигу къэдгъэкIыжынщи, «Анэм и щIыхь» дамыгъэр зыхуагъэфащэм унагъуэм ис сабий къэс сом мин пщIырыпщI ират. Быни 10 е нэхъыбэ зиIэхэм — «Газель» микроавтобус. Унагъуэм сабиищ зэуэ къыхэхъуэмэ, сом мин 50 дэтхэнэми хуэзэу ират. Иджыблагъэ КъБР-м ЛэжьыгъэмкIэ, цIыхухэр IэнатIэхэмкIэ къызэгъэпэщынымрэ социальнэ дэIэпыкъуныгъэмкIэ и министерствэм къызэрипщытэжамкIэ, 2008 гъэм къыщы-
щIэдзауэ «Анэм и щIыхь» медалыр республикэм щыпсэу бзылъхугъэ 228-м хуагъэфэщащ, абыхэм ящыщу 33-м автомашинэ иратащ.
— Унагъуэм, анэм, щIалэгъуалэм дадэIэпыкъуным гулъытэ хэха сыт щыгъуи хуэтщIу щытын хуейщ къэрал, жылагъуэ IуэхущIапIэхэм. КъыжыIэпхъэщ а Iуэхур Къэбэрдей-Балъкъэрым хъарзынэу зэрыщызэтеублар, мылъкукIи зэрызащIэдгъакъуэр, — жиIащ КIуэкIуэ Юрий. Ар тепсэлъыхьащ Налшык къалэ перинатальнэ центрыщIэр щаухуэн зэраухым, дяпэкIи поликлиникэхэм, школхэмрэ сабий гъэсапIэхэмрэ я лэжьыгъэр зэрырагъэфIэкIуэнум, къапщтэмэ, республикэм и социальнэ Iуэху псоми я нэIэ зэрытрагъэтынум. «2020 гъэ пщIондэ тещIыхьауэ программэ щхьэхуэ диIэщ унагъуэхэм дазэрыдэIэпыкъунур, цIыхухэм я узыншагъэр зэредгъэфIэкIуэнур, нэгъуэщIхэри щыубзыхуауэ. Ахэр дгъэзащIэмэ, УФ-м и Президент Путин Владимир иджыблагъэ Федеральнэ Зэхуэсым зыщыхуигъазэм игъэува къалэн нэхъыщхьэхэм — цIыхубэм зегъэужьынымрэ иджыпсту къэралым и цIыху бжыгъэм хэхъуэж зэрыхъуамрэ — дяпэкIи пытщэфынущ», — къыхигъэщащ Къэбэрдей-Балъкъэрым и Iэтащхьэм.
ЗэIущIэм кърихьэлIа къулыкъущIэхэм, профсоюз лэжьакIуэхэм къабгъэдэкIыу КIуэкIуэ Юрий медалхэр зыхуагъэфэща бзылъхугъэхэм ехъуэхъуащ узыншагъэ яIэну, я быным я гуфIэгъуэ ялъагъуну. «Фэракъым фIыщIэ къытхуэзыщIын хуейр, атIэ дэращ, — захуигъэзащ бзылъхугъэхэм КIуэкIуэ Юрий. — Нобэрей гъащIэ мытыншым фэ лэжьыгъэ нэхъ гугъу дыдэ фи пщэ дэфлъхьэжащ — сабиитху е нэхъыбэ ди зэманым къэпIэтыну ар, шэч хэмылъу, лIыхъужьыгъэщ. ДощIэ лъэпощхьэпохэр, гугъуехьхэр зэрыщыIэр. Ахэр фэ пщIэ пылъу къызывонэкIри, сыт и лъэныкъуэкIи дыфхуэарэзыщ».
КъБР-м и Iэтащхьэм къахуищIа гулъытэм папщIэ Къуэдз Майе (Бахъсэн район), Гызыевэ Ларисэ (Iуащхьэмахуэ район), Шэджэмыкъуэ Ларисэ (Тэрч район) сымэ псалъэ гуапэхэмкIэ КIуэкIуэ Юрий зыхуагъэзащ, къэралым и пщIэр къэзыIэтын щIэблэ ягъэсэну къагъэгугъащ.
БАГЪЭТЫР Луизэ.
